**ԱՄՓՈՓԱԹԵՐԹ**

«**«ԵՐԵՎԱՆ ՔԱՂԱՔՈՒՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՍԻՆ» ՕՐԵՆՔՈՒՄ**

**ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

**ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ ԱՌԱՋԱՐԿՈՒԹՅՈՒՆՆԵՐԻ ԵՎ ԴԻՏՈՂՈՒԹՅՈՒՆՆԵՐԻ**

|  |  |
| --- | --- |
| 1. Արդարադատության նախարարություն | 18.05.2020թ. |
| № 01/27.1/9522-2020 |
| 1. Նախագծի 1-ին հոդվածի համաձայն նախատեսվում է «Երևան քաղաքում տեղական ինքնակառավարման մասին» ՀՀ օրենքի 52-րդ հոդվածի 2-րդ մասը լրացնել նոր 1.1-րդ կետով, որի համաձայն Երևանի քաղաքապետն իրականացնելու է հետևյալ պատվիրակված լիազորությունը. «1.1) փոփոխում, լրացնում, ուժը կորցրած է ճանաչում մարզպետի կարգավիճակ ունեցող Երևանի քաղաքապետի, Երևան քաղաքի շրջանային խորհուրդների և նրանց գործադիր մարմինների, Երևանի քաղաքային խորհուրդների կողմից ընդունված և իրենց իրավական ուժը պահպանած ակտերը, ինչպես նաև ապահովում է դրանց կատարումը։»։   Նախագծի հիմնավորման մեջ նշված է, որ ՀՀ **վարչապետի** 1996 թվականի փետրվարի 23-ի թիվ 78 որոշման համաձայն՝ Երևանի քաղաքային գործադիր կոմիտեն լուծարվել է և իրավահաջորդ նույն կամ այլ որոշմամբ չի ճանաչվել: ՀՀ **վարչապետի 1996 թվականի նոյեմբերի 22-ի  N 629** որոշմամբ սահմանվել են **պատգամավորների նախկին քաղաքային (գյուղական) խորհուրդների գործադիր կոմիտեների լիազորությունները դադարեցնելու հետ կապված միջոցառումները, որով սակայն չի կարգավորվել** վերջիններիս կողմից ընդունված և իրենց իրավական ուժը պահպանած ակտերից բխող իրավունքների և պարտավորությունների իրավահաջորդության հարցը: Այդ առումով անհրաժեշտ է նկատի ունենալ, որ «Իրավական ակտերի մասին» ՀՀ օրենքի (ընդունվել է 2002 թվականի ապրիլի 3-ին և ուժը կորցրել է 2018 թվականի ապրիլի 7-ին) 72-րդ հոդվածի 3-րդ մասի համաձայն. «Իրավաստեղծ մարմնի` առանց իրավահաջորդի գործունեության դադարման դեպքում դրա նորմատիվ իրավական ակտերն ուժը կորցրած են ճանաչվում իրավական ակտն ընդունող մարմնի լուծարման պահից, եթե իրավաստեղծ մարմնի գործունեության դադարեցման մասին իրավական ակտով այլ բան նախատեսված չէ:»։ Նույն օրենքի 94-րդ հոդվածի 5-րդ մասի համաձայն՝ մինչև սույն օրենքի ուժի մեջ մտնելն առանց իրավահաջորդի գործունեությունը դադարեցված պետական մարմինների և այլ մարմինների նորմատիվ իրավական ակտերը ճանաչվում են ուժը կորցրած: Փաստորեն, պատգամավորների շրջանային, Երևանի քաղաքային և Երևան քաղաքի շրջանային խորհուրդների գործադիր կոմիտեները լուծարվել են 1996 թվականին՝ առանց իրավահաջորդ ճանաչելու և օրենքի ուժով  այդ մարմինների նորմատիվ իրավական ակտերն ուժը կորցրած են ճանաչվել իրավական ակտն ընդունող մարմնի լուծարման պահից՝ 1996 թվականի փետրվարի 23-ից։ Այդ առումով անհասկանալի է «Երևան քաղաքում տեղական ինքնակառավարման մասին» ՀՀ օրենքում ՝ Երևան քաղաքի շրջանային խորհուրդների և նրանց գործադիր մարմինների, Երևանի քաղաքային խորհուրդների կողմից ընդունված ակտերում լրացում և փոփոխություն կատարելու լրացման անհրաժեշտությունը, քանի որ նրանք օրենքի ուժով վաղուց ուժը կորցրել են։ | Չի ընդունվել:  Երևան քաղաքի շրջանային խորհուրդների և նրանց գործադիր մարմինների, Երևանի քաղաքային խորհուրդների կողմից ընդունված որոշումներն անհատական իրավական ակտեր են, որոնք նույնիսկ տեսականորեն չեն կարող ուժը կարցրած համարվել, քանի որ դրանց ուժով կատարված են *սեփականության և այլ գույքային իրավունքի գրանցումներ*, իսկ ՀՀ արդարադատության նախարարության կողմից վկայակոչված 2002 թվականի ապրիլի 3-ին ընդունված և նույն թվականի մայիսի 31-ին ուժի մեջ մտած ներկայումս չգործող «Իրավական ակտերի մասին» ՀՀ օրենքի անցումային դրույթ հանդիսացող 94-րդ հոդվածի 5-րդ մասը վերաբերում է մինչև նույն օրենքի ուժի մեջ մտնելը նույն օրենքի համաձայն նորմատիվ իրավական ակտ ընդունելու իրավունք չունեցող մարմինների ընդունած, ինչպես նաև մինչև նույն օրենքի ուժի մեջ մտնելն առանց իրավահաջորդի գործունեությունը դադարեցված պետական մարմինների և այլ մարմինների նորմատիվ իրավական ակտերին։ |
| 2. Նախագծի հիմնավորման համաձայն՝ ՀՀ Վճռաբեկ դատարանն իր 2009 թվականի հուլիսի 24-ի թիվ ԵՔԴ/0363/05/08 վճռով անդրադարձել է այս հարցին՝ գտնելով, որ ժողովրդական պատգամավորների խորհրդի պետական կառավարման մարմինների լուծարման դեպքում, այդ թվում՝ Հայաստանի Հանրապետության ժողովրդական պատգամավորների Երևանի քաղաքային խորհրդի գործադիր կոմիտեի լուծարումից հետո վերջիններիս կողմից ընդունված և իրենց իրավական ուժը պահպանած ակտերից բխող իրավունքների և պարտավորությունների կրողը պետությունն է՝ Հայաստանի Հանրապետությունը՝ ի դեմս Կառավարության:  Այդ կապակցությամբ անհրաժեշտ է նկատի ունենալ «Նորմատիվ իրավական ակտերի մասին» ՀՀ օրենքի /այսուհետ՝ Օրենք/ 34-րդ հոդվածի 1-ին մասի պահանջները, որի համաձայն՝ «Նորմատիվ իրավական ակտերում փոփոխություն կամ լրացում կատարում է միայն այդ նորմատիվ իրավական ակտն ընդունած մարմինը կամ նրա իրավահաջորդը:»։ Նույն օրենքի 37-րդ հոդվածի 1-ին մասի համաձայն՝ «Նորմատիվ իրավական ակտը, բացառությամբ Սահմանադրության, ուժը կորցրած է ճանաչվում իրավաստեղծ մարմնի, դրա իրավահաջորդի կամ համապատասխան լիազորություններով օժտված մարմնի որոշմամբ:»։ Օրենքի 46-րդ հոդվածի 1-ին մասի համաձայն՝ «Այն նորմատիվ ենթաօրենսդրական ակտերը, որոնք ընդունած մարմինները 2015 թվականի փոփոխություններով Սահմանադրության կամ համապատասխան մարմիններին կամ պաշտոնատար անձանց ենթաօրենսդրական նորմատիվ իրավական ակտ ընդունելու լիազորություն սահմանող օրենքների ուժի մեջ մտնելուց հետո այլևս իրավասու չեն ընդունելու ենթաօրենսդրական նորմատիվ իրավական ակտեր, շարունակում են գործել, սակայն արգելվում է դրանցում փոփոխություններ և լրացումներ կատարել: Սույն մասով նախատեսված ակտերի գործողությունը կարող է դադարեցնել այդ ակտերով սահմանված հարաբերությունները կարգավորելու իրավասություն ունեցող մարմինը:»։  Ելնելով վերոգրյալից գտնում ենք, որ Երևանի քաղաքապետը չի կարող փոփոխություններ և լրացումներ կատարել մարզպետի կարգավիճակ ունեցող Երևանի քաղաքապետի, Երևան քաղաքի շրջանային խորհուրդների և նրանց գործադիր մարմինների, Երևանի քաղաքային խորհուրդների կողմից ընդունված իրավական նորմատիվ ակտերում, այլ կարող է միայն այդ ակտերն ուժը կորցրած ճանաչել։ Ուստի նախագծի 1-ին հոդվածն անհրաժեշտ է խմբագրել, մասնավորապես հանել «փոփոխում, լրացնում» և «ինչպես նաև ապահովում է դրանց կատարումը» բառերը։ | Չի ընդունվել:  Սահմանադրության 146-րդ հոդվածի 4-րդ մասի համաձայն՝ Կառավարության իրավասությանն են ենթակա գործադիր իշխանությանը վերաբերող բոլոր այն հարցերը, որոնք վերապահված չեն պետական կառավարման կամ տեղական ինքնակառավարման այլ մարմինների:«Տեղական ինքնակառավարման մասին» օրենքի 10-րդ հոդվածի 6-րդ մասի համաձայն՝ պետական մարմիններին վերապահված լիազորությունների իրականացումը կարող է օրենքով փոխանցվել համայնքի ղեկավարներին` որպես պետության պատվիրակած լիազորություններ:  Այսինքն՝ առաջնորդվելով ՀՀ Սահմանադրության 146-րդ հոդվածի 4-րդ մասով, կարող ենք արձանագրել, որ Նախագծով քննարկվող լիազորություններով(Երևան քաղաքի շրջանային խորհուրդների և նրանց գործադիր մարմինների, Երևան քաղաքապետի՝ որպես տարածքային կառավարման մարմնի կողմից ընդունված և իրենց իրավական ուժը պահպանած ակտերում փոփոխություններ և լրացումներ կատարելու, դրանք ուժը կորցրած ճանաչելու կամ դրանց կատարումն ապահովելու լիազորությունը**)** օժտված է ՀՀ կառավարությունը, իսկ վերջինս էլ կարող է այդ լիազորությունները պատվիրակել Երևանի քաղաքապետին։ |
| 2. Արդարադատության նախարարություն | 11.08.2020թ. |
| № 01//17529-2020 |
| 1. 1. ««Երևան քաղաքում տեղական ինքնակառավարման մասին» օրենքում լրացումներ կատարելու մասին» օրենքի նախագծի վերաբերյալ հայտնում ենք հետևյալը.   ՀՀ վճռաբեկ դատարանը թիվ ՎԴ/4545/05/08 վարչական գործով 2016 թվականի դեկտեմբերի 02-ին կայացրած որոշմամբ արտահայտել է հետևյալ իրավական դիրքորոշումը.  1995 թվականի խմբագրությամբ ՀՀ Սահմանադրության 108-րդ հոդվածի համաձայն՝ Երևան քաղաքն ունի մարզի կարգավիճակ: Երևանի քաղաքապետին վարչապետի ներկայացմամբ նշանակում և ազատում է Հանրապետության Նախագահը: Տեղական ինքնակառավարումը Երևանում իրականացվում է թաղային համայնքներում:  2005 թվականի խմբագրությամբ ՀՀ Սահմանադրության 108-րդ հոդվածի համաձայն՝ Երևանը համայնք է: Երևան քաղաքում տեղական ինքնակառավարման և տեղական ինքնակառավարման մարմինների ձևավորման առանձնահատկությունները սահմանվում են օրենքով (...):  2005 թվականի խմբագրությամբ ՀՀ Սահմանադրության 117-րդ հոդվածի 12-րդ մասի համաձայն՝ Սահմանադրության փոփոխություններն ուժի մեջ մտնելուց հետո Երևան քաղաքում տեղական ինքնակառավարման մարմինները կազմավորվում են համապատասխան օրենքի ընդունումից հետո ոչ ուշ, քան երկու տարվա ընթացքում: Մինչ այդ Երևան քաղաքում տեղական ինքնակառավարումը և տարածքային կառավարումը իրականացվում են գործող օրենսդրությամբ սահմանված կարգով:  «Երևան քաղաքում պետական կառավարման մասին» ՀՀ Նախագահի 06.05.1997 թվականի թիվ ՆՀ-727 հրամանագրի (ուժը կորցրել է 18.06.2009 թվականին) 1.2-րդ կետի համաձայն՝ պետական կառավարումը Երևանում ապահովվում է Երևանի տարածքում կառավարության տարածքային քաղաքականության իրականացման և հանրապետական գործադիր մարմինների տարածքային ծառայությունների գործունեության համակարգման միջոցով: Երևանի քաղաքապետն օրենսդրությամբ իրեն վերապահված իրավասության սահմաններում Երևանի տարածքում կառավարության տարածքային քաղաքականությունն իրականացնում է հետևյալ բնագավառներում` ֆինանսներ, քաղաքաշինություն, բնակարանային և կոմունալ տնտեսություն, տրանսպորտ և ճանապարհաշինություն, առևտուր, հանրային սնունդ և սպասարկում, գյուղատնտեսություն և հողօգտագործում, կրթություն, առողջապահություն, սոցիալական ապահովություն, մշակույթ և սպորտ, բնության և շրջակա միջավայրի պահպանություն (...):  «Երևան քաղաքում տեղական ինքնակառավարման մասին» ՀՀ օրենքի (ընդունվել է 26.12.2008 թվականին, ուժի մեջ է մտել 26.01.2009 թվականին) 1-ին հոդվածի համաձայն՝ նույն օրենքը սահմանում է Երևան քաղաքում (...) տեղական ինքնակառավարման, տարածքային կառավարման և տեղական ինքնակառավարման մարմինների ձևավորման առանձնահատկությունները:  «Երևան քաղաքում տեղական ինքնակառավարման մասին» ՀՀ օրենքի 5-րդ հոդվածից հետևում է, որ Երևանի տեղական ինքնակառավարման մարմիններն են Երևանի ավագանին և Երևանի քաղաքապետը:  «Երևան քաղաքում տեղական ինքնակառավարման մասին» ՀՀ օրենքի 108-րդ հոդվածի 3-րդ մասի համաձայն՝ ավագանու ընտրություններից հետո Երևանի թաղային համայնքները համարվում են վերակազմակերպված` որպես Երևան համայնք:  ՀՀ վճռաբեկ դատարանը վերոգրյալ իրավական նորմերի համադրված վերլուծությունից հանգել է այն հետևության, որ ըստ 1995 թվականի խմբագրությամբ ՀՀ Սահմանադրության` Երևան քաղաքն ունեցել է մարզի կարգավիճակ, և Երևան քաղաքում պետական կառավարման իրականացման կարգը սահմանվել է ՀՀ Նախագահի 06.05.1997 թվականի թիվ ՆՀ-727 հրամանագրով (ուժը կորցրել է 18.06.2009 թվականին), որի համաձայն՝ Երևանի տարածքում ՀՀ կառավարության տարածքային քաղաքականությունն իրականացրել է Երևանի քաղաքապետը՝ օրենսդրությամբ իրեն վերապահված իրավասության սահմաններում:  Վճռաբեկ դատարանը գտել է, որ տարածքային կառավարումը պետության գործադիր իշխանության ոլորտում տարածքային կառավարման մարմինների կողմից իրականացվող գործունեության հատուկ տեսակ է: Գործելով պետության անունից և իրականացնելով պետական կառավարման գործառույթներ՝ տարածքային կառավարման մարմնիններն օժտված են պետաիշխանական լիազորություններով և կառավարչական գործունեությունն իրականացնում են բացառապես օրենսդրությամբ իրենց վերապահված իրավասության շրջանակներում: Հետևաբար տարածքային կառավարումը, ինչպես նաև դրա գործառույթներն իրականացնող տարածքային կառավարման մարմինները հանդիսանում են պետական իշխանության միասնական կառուցակարգի բաղկացուցիչ մասը:  Վճռաբեկ դատարանն արձանագրել է, որ 2005 թվականի խմբագրությամբ ՀՀ Սահմանադրությամբ Երևան քաղաքի կարգավիճակը փոխվել է. Երևանը համայնք է, որի տեղական ինքնակառավարման առանձնահատկությունները սահմանվում են օրենքով: Ընդ որում, 2005 թվականի խմբագրությամբ ՀՀ Սահմանադրության անցումային դրույթներում նախատեսվել է նաև, որ մինչ Երևան քաղաքում տեղական ինքնակառավարման մարմինների կազմավորումը Երևան քաղաքում տեղական ինքնակառավարումը և տարածքային կառավարումն իրականացվում են գործող օրենսդրությամբ սահմանված կարգով:  Այսպիսով, «Երևան քաղաքում տեղական ինքնակառավարմանմասին»ՀՀ օրենքով սահմանված կարգով Երևանի քաղաքապետի՝ որպես տեղական ինքնակառավարման մարմնի (համայնքի ղեկավարի) ձևավորումից հետո Երևանի քաղաքապետը՝ որպես տարածքային կառավարման մարմին, դադարել է գոյություն ունենալ: Վճռաբեկ դատարանի գնահատմամբ Երևան քաղաքում տարածքային կառավարման և տեղական ինքնակառավարման ոլորտում տեղի ունեցած վերը նշված հայեցակարգային փոփոխությունների արդյունքում*Երևանի քաղաքապետի՝ որպես տարածքային կառավարման մարմնի իրավահաջորդ է Հայաստանի Հանրապետությունը*, քանի որ մինչև «Երևան քաղաքում տեղական ինքնակառավարման մասին» ՀՀ օրենքով սահմանված կարգով Երևանի քաղաքապետի՝ որպես տեղական ինքնակառավարման մարմնի (համայնքի ղեկավարի) ձևավորումը Երևանի քաղաքապետն ունեցել է պետական մարմնի (մարզպետի) կարգավիճակ և իրականացրել է պետական (տարածքային) կառավարման գործառույթներ՝ «Երևան քաղաքում պետական կառավարման մասին» ՀՀ Նախագահի 06.05.1997 թվականի թիվ ՆՀ-727 հրամանագրով և այլ իրավական ակտերով սահմանված կարգով:  Վճռաբեկ դատարանն ընդգծել է նաև, որ Երևանի թաղային համայնքների ղեկավարների կողմից ընդունված վարչական ակտերի, կատարած գործողությունների կամ ցուցաբերած անգործության բողոքարկման պահանջով հարուցված դատական գործերի շրջանակներում պատշաճ պատասխանող է Երևանի քաղաքապետը, քանի որ «Երևան քաղաքում տեղական ինքնակառավարման մասին» ՀՀ օրենքի 108-րդ հոդվածի 3-րդ մասի ուժով Երևանի թաղային համայնքների իրավահաջորդը Երևան համայնքն է, հետևաբար Երևանի թաղային համայնքների ղեկավարների (թաղապետերի) իրավահաջորդը Երևան համայնքի ղեկավարն է ՝ Երևանի քաղաքապետը»:  Հիմք ընդունելով վերոգրյալը հայտնում ենք, որ Երևանի քաղաքապետի՝ որպես տարածքային կառավարման մարմնի իրավահաջորդ է Հայաստանի Հանրապետությունը, իսկ Երևանի թաղային համայնքների ղեկավարների (թաղապետերի) իրավահաջորդը Երևան համայնքի ղեկավարն է ՝ Երևանի քաղաքապետը: | Ընդունվել է:  Մարզպետի կարգավիճակ ունեցող Երևանի քաղաքապետի իրավահաջորդը ՀՀ կառավարությունն է: Նախագծով ոչ թե առաջարկվում է որպես իրավահաջորդ նախատեսել Երևանի քաղաքապետի, այլ Կռավարության լիազորությունը պատվիրակվում է Երևանի քաղաքապետին՝ այդ լիազորության առավել արդյունավետ իրականացման նպատակով: |
| 1. Ինչ վերաբերում է Երևանի քաղաքապետի կողմից ընդունված որոշումներին՝ հարկ է նկատի ունենալ «Նորմատիվ իրավական ակտերի մասին» օրենքի ի34-րդ և հոդվածի 37-րդ հոդվածի 1-ին մասեր պահանջները, որոնց համաձայն՝ նորմատիվ իրավական ակտերում փոփոխություն կամ լրացում կատարում է միայն այդ նորմատիվ իրավական ակտն ընդունած մարմինը կամ նրա իրավահաջորդը, իսկ ուժը կորցրած է ճանաչվում իրավաստեղծ մարմնի, դրա իրավահաջորդի կամ համապատասխան լիազորություններով օժտված մարմնի որոշմամբ:   Հարկ է նշել, որ իրավահաջորդության և լիազորությունների վերապահման յուրաքանչյուր առանձին դեպքերում, երբ գործող օրենսդրության համաձայն համապատասխան լիազորությունները վերապահված կլինեն պետական կամ տեղական ինքնակառավարման մարմնին կամ որևէ պաշտոնատար անձի, անհրաժեշտ է առաջնորդվել ՀՀ Սահմանադրության 6-րդ հոդվածի 1-ին մասի դրույթներով, համաձայն որոնց՝ պետական և տեղական ինքնակառավարման մարմիններն ու պաշտոնատար անձինք իրավասու են կատարելու միայն այնպիսի գործողություններ, որոնց համար լիազորված են Սահմանադրությամբ կամ օրենքներով:  Ինչ վերաբերում է նախագծով առաջարկվող կարգավորումներին, մասնավորապես՝ որ քաղաքապետը՝ պատվիրակված լիազորությունների շրջանակներում ուժը կորցրած է ճանաչում մարզպետի կարգավիճակ ունեցող Երևանի քաղաքապետի կողմից ընդունված և իրենց իրավական ուժը պահպանած ակտերը, հայտնում ենք, որ տվյալ դեպքում համաձայն Վճռաբեկ դատարանի արտահայտած դիրքորոշման որպես իրավահաջորդ հանդես է գալիս Հայաստանի Հանրապետությունը:  Այս առումով հարկ ենք համարում անդրադառնալ գործող «Կառավարության կառուցվածքի և գործունեության մասին» օրենքի դրույթներին, որոնց համաձայն՝  Տարածքային կառավարման և ենթակառուցվածքների նախարարությունը մշակում և իրականացնում է տարածքային կառավարման և ենթակառուցվածքների, տարածքային կառավարման և տեղական ինքնակառավարման մարմինների գործունեության արդյունավետության բարձրացման, Երևանում տարածքային կառավարման իրականացման ապահովման, տարածքային կառավարման և տեղական ինքնակառավարման միասնական տեղեկատվական համակարգի կազմակերպման, դրա ընդհանրական շահագործմանն ու զարգացմանն ուղղված միջոցառումների իրականացման ապահովման, մարզերի և համայնքների համաչափ զարգացմանն ուղղված նորարարական և ներդրումային ծրագրերի մշակման, վարչատարածքային արդյունավետ բաժանման, պետական և տեղական ինքնակառավարման մարմինների միջև փոխհարաբերությունների ապահովման /…/ ոլորտներում Կառավարության քաղաքականությունը:  Այսպիսով՝ հաշվի առնելով Վճռաբեկ դատարանի վերը նշված դիրքորոշումը ՀՀ Նախագահի 06.05.1997 թվականի թիվ ՆՀ-727 հրամանագրի, ինչպես նաև՝ տարածքային կառավարումը՝ որպես պետության գործադիր իշխանության ոլորտում տարածքային կառավարման մարմինների կողմից իրականացվող գործունեության հատուկ տեսակ դիտարկելու վերաբերյալ, հայտնում ենք հետևյալը.  Եթե Վճռաբեկ դատարանի որոշմամբ արտահայտած վերոհիշյալ դիրքորոշումների իրացման, ինչպես նաև ՀՀ Սահմանադրության 6-րդ հոդվածի պահանջների՝ հիշյալ դրույթների մասով պրակտիկ կիրառման առումով առաջանում են խնդիրներ, ուստի առաջարկում ենք օրենքում ամրագրվել կարգավորումներ՝ համապատասխան ակտերում փոփոխություններ և լրացումներ կատարելու իրավասությունը ոչ թե Երևանի քաղաքապետին, այլ Հայաստանի Հանրապետության տարածքային կառավարման և ենթակառուցվածքների նախարարությանը վերապահելու վերաբերյալ: | Չի ընդունվել:  Անկախ այն հանգամանքից, որ Երևանի քաղաքապետի՝ որպես տարածքային կառավարման մարմնի իրավահաջորդ է Հայաստանի Հանրապետությունը, ինչպես նաև նախկինում Երևանի քաղաքապետն ուներ մարզպետի կարգավիճակ, այնուամենայնիվ,  Տարածքային կառավարման և ենթակառուցվածքների նախարարությունը չի կարող իրականացնել ադ լիազորությունը, քանի որ այն իր բնույթով հանդիսանում է ոչ թե տարածքային կառավարման, այլ համայնքային բնույթի լիազորություն: Նախկինում նույնպես նշված լիազորությամբ, անկախ այդ մարմնի տարածքային կառավարման մարմին լինելու հանգամանքից, լուծվում էր համայնքային նշանակության խնդիրներ, որը Երևանի քաղաքապետի կողմից իրականացվում է նաև ներկայումս:  Բացի այդ, առաջարկի ընդունման դեպքում կստեղծվի այնպիսի իրավիճակ, որ Երևանի քաղաքապետարանը և Տարածքային կառավարման և ենթակառուցվածքների նախարարությունը կիրականացնեն միևնույն գործառույթը, որի իրականացման ոլորտը, սակայն, նախարարությանը վերապահված գործունեության ոլորտների մեջ չի մտնում:  Հետևաբար, առաջարկը ընդունելի չէ, քանի որ Տարածքային կառավարման և ենթակառուցվածքների նախարարությունը իրականացնում է Երևանում միայն տարածքային կառավարման լիազորություններ:  Ինչ վերաբերում է Երևանի քաղաքապետի կողմից՝ մարզպետի կարգավիճակ ունեցող Երևանի քաղաքապետի ընդունած իրավական ակտերը փոփոխելու, լրացնելու կամ ուժը կորցրած ճանաչելու համար լիազորության բացակայության հարցին, ապա նշենք, որ Նախագծի ընդունման դեպքում «Նորմատիվ իրավական ակտերի մասին» օրենքի 34-րդ հոդվածի 1-ին մասի և 37-րդ հոդվածի 1-ին մասի լիազորությունը կպատվիրակվի Երևանի քաղաքապետին, ինչը Սահմանադրությամբ նախատեսված իրավական ընթացակարգ է և հետևաբար, Երևանի քաղաքապետի կողմից նշված ակտերը փոփոխելը, լրացնելը կամ ուժը կորցրած ճանաչելը չի հակասի Սահմանադրության 6-րդ հոդվածին: |
| 3. Ֆինանսների նախարարություն | 28.02.2020թ. |
| 01/11-4/2939-2020 |
| 1. 1. Նախագծով նախատեսվում է սահմանել, որ Երևանը համարվում է մարզի կարգավիճակ ունեցող Երևան քաղաքի և նրա թաղային համայնքների, Երևան քաղաքի շրջանային խորհուրդների և նրանց գործադիր մարմինների իրավահաջորդը: Երևան քաղաքի շրջանային խորհուրդների և նրանց գործադիր մարմինների կողմից ընդունված և իրենց իրավական ուժը պահպանած ակտերի փոփոխման, լրացման, ուժը կորցրած ճանաչելու կամ դրանց կատարումն ապահովելու յուրաքանչյուր դեպքում համապատասխան բնագավառի պետական լիազոր մարմինը մասնագիտական աջակցություն է ցուցաբերում Երևանին:   Նախագծին կից ներկայացված հիմնավորման մեջ նշվում է, որ անհրաժեշտություն է առաջացել Երևան քաղաքի շրջանային խորհուրդների և նրանց գործադիր մարմինների կողմից ընդունված և իրենց իրավական ուժը պահպանած ակտերի փոփոխման, լրացման, ուժը կորցրած ճանաչելու կամ դրանց կատարումն ապահովելու լիազորությունը պատվիրակել Երևանի քաղաքապետին՝ սահմանելով, որ յուրաքանչյուր դեպքում աշխատանքների կատարմանը ներգրավվելու է համապատասխան բնագավառի պետական լիազոր մարմինը:  Հարկ է նկատել, որ Նախագծի և դրան կից ներկայացված հիմնավորման մեջ նշված իրավական կարգավորումները ակնհայտ տարբերվող են: Նախագծով առաջարկվող լրացումից ստացվում է, որ Երևանը մարզի կարգավիճակ ունեցող Երևան քաղաքի և նրա թաղային համայնքների, Երևան քաղաքի շրջանային խորհուրդների և նրանց գործադիր մարմինների իրավահաջորդն է: Այն ինչ այս կապակցությամբ անհրաժեշտ է նկատի ունենալ ՀՀ վճռաբեկ դատարանի թիվ ՎԴ/4545/05/08 վարչական գործով 2016 թվականի դեկտեմբերի 2-ին կայացրած որոշմամբ արտահայտված հետևյալ իրավական դիրքորոշումը.  Ըստ 1995 թվականի խմբագրությամբ ՀՀ Սահմանադրության` Երևան քաղաքն ունեցել է մարզի կարգավիճակ, և Երևան քաղաքում պետական կառավարման իրականացման կարգը սահմանվել է ՀՀ Նախագահի 06.05.1997 թվականի թիվ ՆՀ-727 հրամանագրով (ուժը կորցրել է 18.06.2009 թվականին), որի համաձայն՝ Երևանի տարածքում ՀՀ կառավարության տարածքային քաղաքականությունն իրականացրել է Երևանի քաղաքապետը՝ օրենսդրությամբ իրեն վերապահված իրավասության սահմաններում:  Վճռաբեկ դատարանն արձանագրել է, որ 2005 թվականի խմբագրությամբ ՀՀ Սահմանադրությամբ Երևան քաղաքի կարգավիճակը փոխվել է. Երևանը համայնք է, որի տեղական ինքնակառավարման առանձնահատկությունները սահմանվում են օրենքով: Ընդ որում, 2005 թվականի խմբագրությամբ ՀՀ Սահմանադրության անցումային դրույթներում նախատեսվել է նաև, որ մինչ Երևան քաղաքում տեղական ինքնակառավարման մարմինների կազմավորումը Երևան քաղաքում տեղական ինքնակառավարումը և տարածքային կառավարումն իրականացվում են գործող օրենսդրությամբ սահմանված կարգով:  Այսպիսով, «Երևան քաղաքում տեղական ինքնակառավարման մասին» ՀՀ օրենքով սահմանված կարգով Երևանի քաղաքապետի՝ որպես տեղական ինքնակառավարման մարմնի (համայնքի ղեկավարի) ձևավորումից հետո Երևանի քաղաքապետը՝ որպես տարածքային կառավարման մարմին, դադարել է գոյություն ունենալ: Վճռաբեկ դատարանի գնահատմամբ Երևան քաղաքում տարածքային կառավարման և տեղական ինքնակառավարման ոլորտում տեղի ունեցած վերը նշված հայեցակարգային փոփոխությունների արդյունքում Երևանի քաղաքապետի՝ որպես տարածքային կառավարման մարմնի իրավահաջորդ է Հայաստանի Հանրապետությունը, քանի որ մինչև «Երևան քաղաքում տեղական ինքնակառավարման մասին» ՀՀ օրենքով սահմանված կարգով Երևանի քաղաքապետի՝ որպես տեղական ինքնակառավարման մարմնի (համայնքի ղեկավարի) ձևավորումը Երևանի քաղաքապետն ունեցել է պետական մարմնի (մարզպետի) կարգավիճակ և իրականացրել է պետական (տարածքային) կառավարման գործառույթներ՝ «Երևան քաղաքում պետական կառավարման մասին» ՀՀ Նախագահի 06.05.1997 թվականի թիվ ՆՀ-727 հրամանագրով և այլ իրավական ակտերով սահմանված կարգով:  ՀՀ Սահմանադրության 146-րդ հոդվածի 4-րդ մասի համաձայն՝ Կառավարության իրավասությանն են ենթակա գործադիր իշխանությանը վերաբերող բոլոր այն հարցերը, որոնք վերապահված չեն պետական կառավարման կամ տեղական ինքնակառավարման այլ մարմինների: Իսկ «Տեղական ինքնակառավարման մասին» օրենքի 10-րդ հոդվածի 6-րդ մասի համաձայն՝ պետական մարմիններին վերապահված լիազորությունների իրականացումը կարող է օրենքով փոխանցվել համայնքի ղեկավարներին` որպես պետության պատվիրակած լիազորություններ:  Հաշվի առնելով վերոգրյալը՝ առաջարկում ենք Նախագիծը խմբագրել, և «Երևան քաղաքում տեղական ինքնակառավարման մասին» Հայաստանի Հանրապետության օրենքի 52-րդ հոդվածի 2-րդ մասում որպես քաղաքապետի պատվիրակված լիազորություն նախատեսել, որ Երևան քաղաքի թաղային համայնքների, Երևան քաղաքի շրջանային խորհուրդների և նրանց գործադիր մարմինների, Երևան քաղաքապետի՝ որպես տարածքային կառավարման մարմնի կողմից ընդունված և իրենց իրավական ուժը պահպանած ակտերում փոփոխություններ և լրացումներ կատարելու, դրանք ուժը կորցրած ճանաչելու կամ դրանց կատարումն ապահովելու լիազորությունը պատվիրակվում է Երևանի քաղաքապետին: | Ընդունվել է։  Կատարվել է համապատասխան փոփոխություն։ |
| 4. Երևանի քաղաքապետարան | 05.03.2020թ. |
| 01/07-17101 |
| 1. Նախագիծը չի բխում ՀՀ սահմանադրության 9-րդ գլխի, «Կառավարչական իրավահարաբերությունների կարգավորման մասին» օրենքի 23-րդ հոդվածի 3-րդ մասի, իսկ մինչ 21․01․2020 թ․ N ՀՕ-48-Ն օրենքի ընդունումը՝ նաև «Պետական կառավարչական հիմնարկների մասին» օրենքի 18-րդ հոդվածի 1-ին մասի 3-րդ պարբերության կարգավորումներից։   Հիմք ընդունելով ՀՀ Սահմանադրության 182-րդ հոդվածի 2-րդ մասի դրույթները՝ առաջարկում եմ «Երևան քաղաքում տեղական ինքնակառավարման մասին» օրենքի 110-րդ հոդվածի 1-ին մասը լրացնել նոր պարբերությամբ՝ հետևյալ բովանդակությամբ․  «Մարզպետի կարգավիճակ ունեցող Երևանի քաղաքապետի, Երևան քաղաքի շրջանային խորհուրդների և նրանց գործադիր մարմինների ընդունած իրավական ակտերի փոփոխման, լրացման և գործողության դադարեցման լիազորությունը պատվիրակել Երևանի քաղաքապետին։ Յուրաքանչյուր դեպքում, ըստ անհրաժեշտության, տարածքային կառավարման բնագավառի պետական լիազոր մարմինը մասնագիտական աջակցություն է ցուցաբերում Երևանի քաղաքապետին»։ | Ընդունվել է։  Լիազորությունների պատվիրակման դրույթը նախատեսվել է օրենքի 52-րդ հոդվածի 2-րդ մասի լրացմամբ։ |
| 5. Կադաստրի կոմիտե | 24.02.2020թ. |
| ՍԹ/1067-2020 |
| 1. 1. Առաջարկություններ և առարկություններ չունի: | Ընդունվել է ի գիտություն: |
| 6. Քաղաքաշինության կոմիտե | 20.02.2020թ. |
| 01/11.2/1076-2020 |
| 1. 1. Առաջարկություններ չունի: | Ընդունվել է ի գիտություն: |
| 7. Մարդու իրավունքների պաշտպանի գրասենյակ | 14․04․2020թ․ |
| 01/13.7/1515-20 |
| 1. 1. ««Երևան քաղաքում տեղական ինքնակառավարման մասին» օրենքում լրացում կատարելու մասին» ՀՀ օրենքի նախագծի **լուծումներով նախատեսվում է** Երևան քաղաքի շրջանային խորհուրդների և նրանց գործադիր մարմինների կողմից ընդունված և իրենց իրավական ուժը պահպանած ակտերի փոփոխման, լրացման, ուժը կորցրած ճանաչելու կամ դրանց կատարումն ապահովելու յուրաքանչյուր դեպքում **Երևանին մասնագիտական աջակցություն ցուցաբերելու**՝ համապատասխան բնագավառի պետական լիազոր մարմնի պարտականությունը:   Հարկ է նկատել, որ Սահմանադրության 188-րդ հոդվածն անդրադառնում է իրավական և մասնագիտական **հսկողությանը**, որի 1-ին մասի համաձայն՝ համայնքի սեփական խնդիրների իրականացման նկատմամբ Կառավարության լիազոր մարմինն օրենքով սահմանված դեպքերում և կարգով իրականացնում է իրավական հսկողություն։ Պետության կողմից պատվիրակված լիազորությունների իրականացման նկատմամբ Կառավարության լիազոր մարմիններն օրենքով սահմանված դեպքերում և կարգով իրականացնում են իրավական և մասնագիտական հսկողություն:  «Երևան քաղաքում տեղական ինքնակառավարման մասին» ՀՀ օրենքի 105-րդ հոդվածը, ի կատարումն սահմանադրական նշյալ նորմի, անդրադարձ է կատարում իրավական և մասնագիտական հսկողության մարմիններին՝ նույն օրենքի 106-րդ հոդվածի 1-ին մասով սահմանելով, որ իրավական հսկողության մարմինը պարտավոր է Երևանի տեղական ինքնակառավարման մարմիններին իրենց պահանջով տալ պաշտոնական պարզաբանումներ (...):  «Երևան քաղաքում տեղական ինքնակառավարման մասին» և «Տեղական ինքնակառավարման մասին» ՀՀ օրենքների համեմատական ուսումնասիրությունը ցույց է տալիս, որ վերջինս տեղական ինքնակառավարման մարմնի պահանջով պարզաբանումներ տալու պարտավորությունից բացի նախատեսում է նաև իրենց սեփական լիազորությունների և պետության պատվիրակած լիազորությունների իրականացման հարցերով *խորհրդատվություն մատուցելու*՝ ՏԻՄ-երի գործունեության նկատմամբ իրավական և մասնագիտական հսկողություն իրականացնող մարմինների պարտականությունը:  Ուստի, նախատեսվող օրենսդրական լրացումը պետք է բխի իրավական և մասնագիտական հսկողության՝ սահմանադրական ինստիտուտից: Հետևաբար, պետք է գործադրել գործող կառուցակարգերը:  Այսպիսով, անհրաժեշտ է Նախագծով նախատեսվող լուծումները համապատասխանեցնել օրենսդրական գործող կարգավորումներին՝ ըստ անհրաժեշտության դիտարկելով նաև «Երևան քաղաքում տեղական ինքնակառավարման մասին» ՀՀ օրենքով Երևանի քաղաքապետարանին խորհդատվություն մատուցելու՝ իրավական և մասնագիտական հսկողություն իրականացնող մարմինների պարտականությունը նախատեսելու հնարավորությունը (ինչպես նախատեսված է «Տեղական ինքնակառավարման մասին» ՀՀ օրենքով): | Ընդունվել է։  Կատարվել է համապատասխան փոփոխություն։ |
| 1. 2. Նույն կարգավորման առնչությամբ հարկ է նշել նաև, որ անհրաժեշտ է հստակեցնել «մասնագիտական աջակցություն» ստանալու սուբյեկտը. «մասնագիտական աջակցություն» անհրաժեշտ է ցուցաբերել ոչ թե Երևանին, այլ կոնկրետ Երևանի քաղաքապետարանին: | Ընդունվել է։  Կատարվել է համապատասխան փոփոխություն։ |
| 1. 3. Թվարկման ամբողջականությունն ապահովելու նպատակով անհրաժեշտ է Նախագծի 1-ին հոդվածի 3-րդ պարբերության մեջ Երևան քաղաքի շրջանային խորհուրդների և նրանց գործադիր մարմինների ընդունած և իրենց իրավական ուժը պահպանած ակտերից բացի նախատեսել նաև Երևանի քաղաքապետի, Երևանի թաղային համայնքներում՝ թաղապետերի, ինչպես նաև Երևանի քաղաքային խորհուրդների ընդունած և իրենց իրավական ուժը պահպանած ակտերը: | Ընդունվել է մասամբ:  Նախագծում ավելացվել է «Երևանի քաղաքային խորհուրդների» բառերը:  «Երևանի թաղային համայնքներում՝ թաղապետերի» բառերը նախատեսելը նպատակահարմար չէ, քանի որ «Երևան քաղաքում տեղական ինքնակառավարման մասին» օրենքի 110-րդ հոդվածով սահմանված է, որ Երևանը համարվում է Երևան քաղաքի թաղային համայնքների իրավահաջորդը: |